Verskeie vas wat glo dronk bestuurFoto ter illustrasie. (Foto: Unsplash) Verskeie mense is die afgelope naweek in hegtenis geneem nadat hulle glo in die omgewing van Eldorado Park in Johannesburg dronk bestuur het. Die Gautengse verkeerspolisie het nege vermeende dronkbestuurders tydens ŉ geteikende operasie vasgetrek. Sello Maremane, woordvoerder van die Gautengse verkeerspolisie, sê die verdagtes wat in hegtenis geneem is, is tussen 30 en 45 jaar oud. ŉ Alkoholkonsentrasielesing van 0,72 mg per 1 000 ml is by een van die verdagtes opgeteken. Dit is twee keer die wettige perk van 0,24 mg per 1 000 ml en is ook die hoogste konsentrasie alkohol wat tydens die operasie aangeteken is. Die laagste vlak wat aangeteken is, was 0,55 mg per 1 000 ml. Al die verdagtes is die naweek in die Eldorado Park-polisiestasie aangehou en sal na verwagting Maandag in die Kliptown-landdroshof verskyn waar aanklagte van bestuur onder die invloed van alkohol hulle in die gesig staar. “Die roekelose gedrag van bestuurders op Gautengse paaie is uiters betreurenswaardig en sal nie geduld word nie, aangesien ons pogings om padveiligheid te bevorder, gedurig ondermyn word,” het Maremane gesê. Hy sê diegene wat drank gebruik en dan agter die stuur van ŉ voertuig inklim, dra aansienlik by tot die hoë koers van padverkeersongelukke en -sterftes in die provinsie. Die provinsie se verkeerspolisie het onderneem om voort te gaan om padveiligheidsreëls en ‑regulasies af te dwing “in ŉ poging om padgebruikers se lewens te red”.